પરંતુ ચાબહાર બંદરની શરૂઆત બાદ એમ કહી શકાય કે, ભારતે ચીનની આ રણનૈતિક બઢતનો જવાબ આપ્યો છે. ચાબહાર ઉલ્લેખનીય છે કે, ડિસેમ્બર મહિનાની શરૂઆતમાં ભારતીય નૌકાદળના વડા એડમિરલ સુનિલ લાંબા નવી દિલ્હીમાં પત્રકારોને મળ્યા ત્યારે તેઓએ પાકિસ્તાનના ગ્વાદર બંદર પર ચીનની હાજરીને લઈ ચિંતા વ્યક્ત કરતાં કહ્યું હતું કે, ગ્વાદર બંદરે ચીની લશ્કરી જહાજોની હાજરી વધી રહી છે. પીપલ્સ લિબરેશન આર્મીનાં જહાજો ગ્વાદર બંદરે આવનજાવન કરી રહ્યાં છે તે ચિંતાનું કારણ છે. બંદરનું સંચાલન કરતી કંપનીઓમાં પણ ચીનની કંપનીઓનો બહુમતી હિસ્સો છે. એટલે તેના પર ચીનનું પ્રભુત્વ રહેશે. આવા સંજોગોમાં ચીનનાં નૌકાદળનાં જહાજો આ બંદરે આવનજાવન કરે તેના પર ભારતની નજર રહે તે ખૂબ જ જરૂરી છે. ૨૦૦૮થી હિન્દુ મહાસાગરમાં ચીનનાં આઠ યુદ્ધજહાજોની હાજરી નિયમિત બની છે. તેમાંથી ત્રણ આફ્રિકા અને યમન નજીક પાયરસી સામે કામગીરીમાં લાગેલાં છે. વર્ષમાં એકાદ બે વખત સબમરીન પણ એસ્કોર્ટ શિપ સાથે અહીં આંટો મારી જાય છે.